## Pravilnik o ostvarivanju prava na potporu osiguranja od mogućih šteta proizvodnji u poljoprivredi

### NN 41/2010 (7.4.2010.), Pravilnik o ostvarivanju prava na potporu osiguranja od mogućih šteta proizvodnji u poljoprivredi

MINISTARSTVO POLJOPRIVREDE, RIBARSTVA I RURALNOG RAZVOJA

1057

Na temelju članka 64. Zakona o državnoj potpori poljoprivredi i ruralnom razvoju (»Narodne novine« br. 83/09 i 153/09), ministar poljoprivrede, ribarstva i ruralnog razvoja donosi

PRAVILNIK

O OSTVARIVANJU PRAVA NA POTPORU OSIGURANJA OD MOGUĆIH ŠTETA PROIZVODNJI U POLJOPRIVREDI

I. OPĆE ODREDBE

Članak 1.

Ovim se Pravilnikom propisuje visina potpore, način i uvjeti za ostvarivanje prava na potporu osiguranja od mogućih šteta proizvodnji u poljoprivredi.

Članak 2.

(1) Pravo na potporu iz članka 1. ovoga Pravilnika mogu ostvariti pravne i fizičke osobe koje su u svojstvu osiguranika za svoju proizvodnju osigurane policom osiguranja od šteta i ukoliko su poljoprivredna gospodarstva u smislu članka 3. Zakona o državnoj potpori poljoprivredi i ruralnom razvoju (»Narodne novine« br. 83/09 i 153/09).

(2) Pravo na potporu iz članka 1. ovoga Pravilnika mogu ostvariti pravne i fizičke osobe iz stavka 1. ovoga članka koje su u svojstvu ugovaratelja sklopile skupnu policu iz članka 4. točka 2. ovoga Pravilnika.

Članak 3.

Pravo na potporu iz članka 1. ovoga Pravilnika ostvaruje se za biljnu i stočarsku poljoprivrednu proizvodnju.

Članak 4.

U smislu ovog Pravilnika pojedini izrazi imaju sljedeće značenje:

1. Polica osiguranja je isprava o zaključenom ugovoru o osiguranju između osiguravatelja i ugovaratelja osiguranja;

2. Skupna polica osiguranja je polica osiguranja putem koje jedan ugovaratelj osiguranja plaća premiju osiguranja za više od jednog osiguranika;

3. Prelazne police osiguranja su police osiguranja koje su sklopljene na način da se osiguravateljsko razdoblje proteže u dvije kalendarske godine;

4. Ugovaratelj osiguranja je fizička ili pravna osoba koja plaća premiju po polici osiguranja;

5. Osiguravatelj, odnosno društvo za osiguranje je pravna osoba koja je registrirana i bavi se djelatnošću osiguranja u smislu Zakona o osiguranju (»Narodne novine« 151/05 i 87/08);

6. Osiguranik je fizička ili pravna osoba čija se imovina osigurava;

7. Osiguravateljsko razdoblje je razdoblje osiguranja na koje je sklopljena polica osiguranja, odnosno vrijeme pokrića rizika od datuma početka do datuma isteka osiguranja;

8. Osigurani rizik je štetni događaj koji je prema uvjetima osiguranja pokriven zaključenom policom osiguranja;

9. Premija je novčani iznos koji ugovaratelj osiguranja plaća po sklopljenoj polici osiguranja;

10. Ukupna premija osiguranja je iznos premije osiguranja koju plaća ugovaratelj osiguranja nakon obračuna popusta koje daje pojedino osiguravajuće društvo;

11. Svota osiguranja je ugovorena vrijednost predmeta osiguranja;

12. Predmet osiguranja je vrsta usjeva, sadnog materijala, višegodišnjeg nasada, vrsta životinje u smislu članka 3. ovog Pravilnika;

13. Ugovor o osiguranju je akt o pravnom poslu kojim se ugovaratelj osiguranja obvezuje platiti premiju osiguranja, a osiguravatelj preuzima obvezu isplate naknade ili ugovorene svote u slučaju nastanka osiguranog slučaja osiguraniku ili trećoj osobi.

Članak 5.

(1) Potpora osiguranju proizvodnje se ostvaruje nakon cjelovite isplate ugovorene ukupne premije osiguranja po pojedinoj polici osiguranja, odnosno plaćene premije po skupnoj polici osiguranja i iznosi 25% troška zaračunate ukupne premije osiguranja, odnosno premije po skupnoj polici osiguranja, bez obzira na osigurani rizik za koji je sklopljena polica osiguranja.

(2) Maksimalni iznos potpore iz stavka 1. ovog članka za osiguranje proizvodnje u tijeku jedne godine po pojedinoj pravnoj ili fizičkoj osobi kada je ona osiguranik ili ugovaratelj osiguranja po skupnoj polici iznosi 500.000,00 kuna.

(3) Pri osiguranju proizvodnje na višegodišnje trajanje, osiguranik ima pravo na pokriće troška premije za pojedino jednogodišnje osiguravateljsko razdoblje i uz prilaganje za to odgovarajuće police osiguranja.

II. OSTVARIVANJE POTPORE

Članak 6.

(1) Za ostvarivanje potpore iz članka 5. ovoga Pravilnika, osiguranik ili ugovaratelj osiguranja po skupnoj polici podnosi zahtjev Agenciji za plaćanja u poljoprivredi, ribarstvu i ruralnom razvoju putem Regionalnih ureda, (u daljnjem tekstu: Ured) u kojem je upisan u Upisnik.

(2) Zahtjev se podnosi u razdoblju od 1. 1. do 15. 4. za proteklu godinu na Obrascu 1., koji se nalazi u prilogu i sastavni je dio ovog Pravilnika,

(3) Zahtjev za prelazne police osiguranja podnosi se na način iz stavka 2. ovoga članka kada je istijek osiguravateljskog razdoblja nastupio u godini koja prethodi godini podnošenja zahtjeva.

(4) Uz zahtjev s obračunom potpore iz stavka 1. ovoga članka osiguranik prilaže:

1. police osiguranja u originalu ili ovjerenoj preslici,

2. potvrdu osiguravajućeg društva s kojim je sklopljena polica, potpisanu od osobe ovlaštene za zastupanje, da je ugovaratelj osiguranja izvršio isplatu police, ili kopije naloga za uplatu.

(5) Polica osiguranja iz stavka 4. točke 1. ovoga članka mora biti potpisana i ovjerena od strane osiguravatelja i ugovaratelja osiguranja, te trebaju jasno biti naznačeni sljedeći podaci:

– broj police,

– ugovorne strane, odnosno ugovaratelj i osiguravatelj, i njihovo sjedište, odnosno adresa stanovanja,

– osiguranik, i njegovo sjedište odnosno adresa stanovanja,

– pojedinačno navedeni rizik obuhvaćen osiguranjem,

– osiguravateljsko razdoblje na koje je sklopljena polica osiguranja,

– predmet osiguranja,

– osigurana površina, odnosno kilogram, broj grla ili kljunova,

– urod (po jedinici površine i ukupno na svoj površini), odnosno broj komada ili kilograma,

– cijena po jedinici: kg, grlo, kljun,

– svota osiguranja,

– premijska stopa u %,

– iznos premije osiguranja,

– pojedinačna naznaka primijenjenih popusta i iznos popusta (ukoliko postoje),

– ukupna premija osiguranja,

– datum zaključivanja police.

(6) U slučaju kada je osiguranik svoju proizvodnju osigurao putem skupne police osiguranja uz zahtjev iz stavka 1. ovoga članka prilaže se:

1. preslika skupne police osiguranja

2. potvrda osiguravajućeg društva ovjerena od strane ugovaratelja skupne police prema Obrascu 2. koji se nalazi u prilogu i sastavni je dio ovog Pravilnika.

(7) Ukoliko osiguranik svoje pravo ostvaruje preko ugovaratelja, koji je u njegovo ime ugovorio skupnu policu sukladno članku 2. stavku 2. ovoga Pravilnika, zahtjev može podnijeti ugovaratelj skupne police sukladno stavku 1. i 4. ovoga članka, uz zahtjev se prilaže ispunjena i potpisana izjava osiguranika prema obrascu 3., koji je u prilogu i čini sastavni dio ovoga Pravilnika.

(8) Po jednoj skupnoj ili pojedinačnoj polici može se podnijeti samo jedan zahtjev godišnje.

Članak 7.

(1) Po primitku zahtjeva Ured utvrđuje pravovremenost i potpunost zahtjeva iz članka 6. ovoga Pravilnika. Nepravovremeni i nepotpuni zahtjevi neće se razmatrati.

(2) Administrativnu kontrolu zahtjeva za potporu osiguranja provodi Ured, a obuhvaća kontrolu usklađenosti svih podnesenih zahtjeva s odredbama ovoga Pravilnika.

(3) Ured čuva priloženu dokumentaciju iz članka 6. ovoga Pravilnika 5 godina.

III. PRIJELAZNE I ZAVRŠNE ODREDBE

Članak 8.

(1) Zahtjevi za ostvarivanje prava na potporu osiguranja od mogućih šteta proizvodnji u ribarstvu podneseni do 31. siječnja 2010. godine riješit će se po odredbama Pravilnika o ostvarivanju prava na potporu osiguranja od mogućih šteta proizvodnji u poljoprivredi, ribarstvu i šumarstvu (»Narodne novine« br. 47/03, 6/04, 185/04).

(2) Zahtjevi za ostvarivanje prava na potporu osiguranja od mogućih šteta proizvodnji u poljoprivredi podneseni do 31. siječnja 2010. godine riješit će se po odredbama ovoga Pravilnika.

Članak 9.

(1) Stupanjem na snagu ovog Pravilnika prestaje važiti Pravilnik o ostvarivanju prava na potporu osiguranja od mogućih šteta proizvodnji u poljoprivredi, ribarstvu i šumarstvu (»Narodne novine« br. 47/03, 6/04, 185/04).

(2) Za police osiguranja sklopljene u prethodnim godinama prije stupanja na snagu ovoga Pravilnika, a ukoliko je njima ugovoreno osiguranje proizvodnje u osiguravateljskom razdoblju koje započinje prije i nastavlja se za vrijeme i nakon 2010. godine, osiguranik može podnijeti zahtjev za potporu osiguranju proizvodnje sukladno članku 6. ovoga Pravilnika.

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/10-01/61

Urbroj: 525-12-1-0453/10-8

Zagreb, 18. ožujka 2010.

Ministar
Petar Čobanković, v. r.

[*Obrazac 1*](dodatni/408345.pdf)
[*Obrazac 2*](dodatni/408346.pdf)
[*Obrazac 3*](dodatni/408347.pdf)

Pravilnik, NN 41/2010-1057